Three Rivers Baptist Church – Homoseksualisme
Posted on 11 January, 2016 Posted By: Jaco de BeerCategories: Afrikaans
In die lig van onlangse gebeure op kerklike terrein in Suid-Afrika – die volgende verklaring van ons as gemeente:
HOMOSEKSUALISME (Lees asb. Artikel en Getuienisse aan einde van verklaring)
Volgens die Skrif is homoseksuele gedrag teen die skeppingsorde (“contra naturam”) (1). God het die heteroseksuele monogame huwelik ingestel as die ruimte waarbinne seksualiteit moet plaasvind (2). Daarom moet enige vorm van homoseksuele gedrag en dus ook die sogenaamde homoseksuele huwelik deur die Christelike Kerk verwerp word (3). Persone wat homoseksualiteit beoefen, het die verantwoordelikheid om hulle te weerhou van homoseksualiteit (4), net soos alle ander mense ten opsigte van hulle gebroke menslike natuur (sonde dus), deur selfbeheersing te beoefen en heiligmaking na te jaag (5). Hierdie is dan ook die standpunt van SOLA 5 soos verklaar onder punt 9 van hulle Geloofsbelydenis.
Vanweë die feit dat homoseksualiteit “contra naturam” is, kan die Christelike Kerk nie enige legitimiteit verleen aan ’n homoseksuele verhouding of ’n homoseksuele huwelik nie (6).
Volgens die gedragswetenskappe is die “homoseksuele oriëntering” van “kern- of egte homoseksueles” nie veranderbaar nie en is hierdie oriëntasie o.a. geleë in ’n bepaalde verlies in die ontwikkelingsfases gedurende die kinderjare en/of bepaalde genetiese oorerwing, ens. Hiermee stem ons hoegenaamd nie saam nie en behalwe dat so ‘n standpunt onbybels is, is dit gewoon ‘n growwe aanname, aangesien so ‘n stelling nog nooit deur enige navorsing bewys kon word nie en ons is van mening dat dit ook nooit bewys sal kan word nie (hou “contra naturam” hier in gedagte) – homoseksueles kies dus om ‘n homoseksuele leefwyse en derhalwe ‘n onbybelse leefwyse na te volg en daarom moet en kan so ‘n persoon hom/haar van ‘n sondige homoseksuele leefwyse en –verhoudings bekeer (7).
Ons as gelowiges en derhalwe die Kerk van die Here Jesus Christus en spesifiek Drie Riviere Baptiste Kerk, moet en sal homoseksuele met Christelike liefde en pastorale deernis begelei om hom/haar te bekeer van hierdie onbybelse leefwyse en Jesus Christus as Verlosser na te volg.
Omdat die huwelik ‘n instelling van die Drie-Enige God is (1) en derhalwe ‘n lewenslange verbondseenheid tussen een “natuurlike man” en een “natuurlike vrou” is en wat in die openbaar en formeel voor God gesluit word, is die huwelik slegs ’n heteroseksuele verbintenis (8) en kan ’n homoseksuele huwelik of “wettige” homoseksuele verbintenis nie in die Christelike Kerk as ’n fundamentele reg beskou word nie en het alle persone op grond van die Woord van die Here, die verantwoordelikheid om hulle te weerhou van enige vorm van homoseksuele gedrag en kan hulle nie aanspraak maak op die “reg” van “’n homoseksuele huwelik” nie (9). In die lig hiervan en die res van hierdie verklaring, sal ons voorganger wat ook ‘n huweliksbevestiger volgens die landswette is, nie homoseksuele “paartjies” in die eg verbind nie (al sou dit die terugtrekking van sy “lisensie” impliseer).
Ons as gemeente verklaar dat ons enige persoon of persone wat ’n homoseksuele leefwyse navolg, volledig menslik sal behandel in en buite die kerk (soos enige ander ongelowige, maar sonder die voorreg wat gelowiges in die Kerk kan geniet – bv. die gebruik van die Nagmaal; lidmaatskap ens.) (10). Omdat ons homofobiese gedrag en ook ander diskriminasie teen ongeredde persone, insluitend dus mense wat ’n homoseksuele leefwyse beoefen, beskou as strydig met die liefdesgebod, sal alle ongeredde mense (insluitende dus homoseksuele) altyd welkom wees om eredienste, Bybelstudies, ens. by te woon, mits dit geskied in onderwerping aan die gemeente se etos, geloofsoortuigings, die gesag wat in die leierskap gesetel is, ens.
Die gelowige persoon wat vantevore ’n homoseksuele lewe gevoer het en hom/haar ten volle daarvan bekeer het en Jesus Christus as Verlosser navolg (11), kan na die aanvaarding van die voorwaardes vir lidmaatskap en na instemming van die gemeente dat so ‘n broer/suster lidmaat kan word (sien ons gemeente se Konstitusie en voorwaardes vir lidmaatskap) as volle lid van die gemeente hanteer en aanvaar word en sal daarna, dieselfde regte en voorregte as enige ander gelowige lidmaat geniet.
Gen.2:20-24. Asook Mal.2:15
Rom.1:24-27. Sien ook 1 Tim.1:9-10
Rom.2:5-10. Sien ook Openb.20:12-13
Matt.28:18-20. Asook Titus 2:11-14
Lees asb. hierdie artikel en getuienisse:
Lees asb. Andre Bekker se Getuienis: